Colonelul, însă, scandalizase tot blocul de garsoniere, în momentul în care fusese nevoit să se mute aici dintr-o casă naționalizată și recuperată și adusese cu el o colonie întreagă de gîndaci de bucătărie, atît de adaptați și de îndărătnici, încît se cuibăriseră perfect în instalația lui electrică, provocînd o pană de curent generală.  În fiecare noapte, la ore mici, își scutura păturile și pledurile pe balconul în formă de lojă care era lipit de al meu și trăgea cu ochiul spre garsoniera vecină.